Voormalige Prasa-raad wil Zondo-verslag laat hersienLucky Montana, die voormalige uitvoerende hoof van Prasa. (Foto: Twitter) Vyf voormalige Prasa-raadslede vaar in ŉ verklaring uit teen die Zondo-kommissie na staatskaping en sê die passasierspooragentskap was nog nooit so suksesvol soos onder hul bestuur nie. Sfiso Buthelezi, voormalige Prasa-voorsitter, dr. Bridgete Gasa-Toboti, voormalige voorsitter van die raad se komitee oor finansies, kapitale belegging en verkryging, Mmatebogo Nkoenyane, ŉ voormalige lid van dié komitee, Nkosinathi Kwena, ŉ voormalige lid van die oudit- en risikobestuurskomitee, en Lucky Montana, voormalige groephoof van Prasa, het hofstukke by die hooggeregshof in Johannesburg ingedien vir ŉ hersiening oor die bevindings wat die Zondo-kommissie in sy finale verslag gemaak het. Buthelezi het die beëdigde verklaring vir die hersieningsaansoek namens die groep afgelê en tree as hul woordvoerder op. Die vyf voer aan die bevindings in die Zondo-verslag kan op verskeie gronde hersien word. Dit sluit in die “selektiewe toepassing” van die kommissie se reëls en regulasies, verkeerde feite, ŉ verontagsaming van bewyse en die feit dat regter Raymond Zondo op ongetoetste inligting gesteun het. “Ons is verbaas dat regter Zondo in sy finale verslag by die Nasionale Vervolgingsgesag (NVG) aanbeveel het dat moontlike vervolging teen sekere direkteure vir oortreding van die Wet op Openbare Finansiële Bestuur (PFMA) aanbeveel word. Daar is geen bewyse van ŉ skending hiervan deur die raad nie,” lui die groep se verklaring. Om sake te vererger, sê hulle, beveel Zondo aan dat sommige direkteure se vervolging oorweeg word, maar nie ander nie. “Daar is geen grondslag vir regter Zondo se aanbeveling van selektiewe vervolging en die weglaat van ander nie.” Hulle sê ook Zondo het nooit na die raad se prestasie gekyk nie, maar maak nietemin negatiewe bevindings teen hulle. “Ons verklaar dat ons die suksesvolste raad sedert die stigting van Prasa in Maart 2009 is. Ons het Prasa nie net as ŉ nuwe openbare entiteit gebou nie, maar ook die inwerkingstelling van ŉ ambisieuse program bestuur om passasierspoorweë in ons land te moderniseer en bus- en treindienste aan burgers uit te brei. “Ons is trots op ons bydrae.” Volgens die vyf het Prasa gedurende hul termyn ook: Die groep sê in daardie tyd het Prasa ongekwalifiseerde ouditverslae van die ouditeur-generaal ontvang. “Die feite spreek vanself. Die prentjie wat deur die finale verslag geskets word, dat Prasa tydens ons termyn ŉ mislukte openbare instelling was, word nie deur feite ondersteun nie. Die leuens sal nie onbetwis gelaat word nie.” Die vyf pak die skuld vir die ineenstorting van Prasa op onder andere Popo Molefe en sê dit is vreemd dat die bewerings wat teen Molefe gemaak is, nie in die finale Zondo-verslag ingesluit is nie. Montana het vroeër al gesê dat hy strafregtelike klagte teen Zondo aanhangig wil maak en het aangevoer die bevindings in die verslag is vooraf bepaal. Die Zondo-verslag stippel in fyn besonderhede uit hoe Prasa oor die afgelope dekade toegelaat is om byna heeltemal in duie te stort. Zondo het ook bevind dat die instelling inderdaad die slagoffer van staatskaping was. Montana is as ŉ sleutelrolspeler hierin genoem, deurdat hy onder meer besluit het watter diensverskaffers sekere groot tenders sou kry. Zondo het aanbeveel dat die polisie Montana ondersoek vir sy rol in die toekenning van ŉ kontrak vir lokomotiewe, asook vir verskeie groot eiendomstransaksies. Montana is ook gekap as ŉ onbehulpsame getuie, omdat hy geweier het om verklarings met sy reaksie op die bewyse teen hom in te dien.